CELEX: 32012R1168
Language: sk
Date: 2012-12-12 00:00:00
Title: Nariadenie Európskeho parlamentu a Rady (EÚ) č. 1168/2012 z  12. decembra 2012 , ktorým sa mení a dopĺňa nariadenie Rady (ES) č. 1225/2009 o ochrane pred dumpingovými dovozmi z krajín, ktoré nie sú členmi Európskeho spoločenstva

14.12.2012   
            
            
               SK
            
            
               Úradný vestník Európskej únie
            
            
               L 344/1
            
         NARIADENIE EURÓPSKEHO PARLAMENTU A RADY (EÚ) č. 1168/2012
   z 12. decembra 2012,
   ktorým sa mení a dopĺňa nariadenie Rady (ES) č. 1225/2009 o ochrane pred dumpingovými dovozmi z krajín, ktoré nie sú členmi Európskeho spoločenstva
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 2,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   konajúc v súlade s riadnym legislatívnym postupom (1),
   keďže:
   
               (1)
            
            
               Súdny dvor vo veci C-249/10 P (2) rozhodol, že metóda výberu vzorky stanovená v článku 17 nariadenia Rady (ES) č. 1225/2009 (3), sa nemôže použiť na účely stanovenia nárokov na trhovohospodárske zaobchádzanie podľa článku 2 ods. 7 písm. c) uvedeného nariadenia.
            
         
               (2)
            
            
               Podľa rozhodnutia Súdneho dvora by bolo potrebné, aby Komisia preskúmala všetky žiadosti o trhovohospodárske zaobchádzanie podané spolupracujúcimi vyvážajúcimi vývozcami, ktorí nie sú súčasťou vzorky, bez ohľadu na to, či je počet spolupracujúcich výrobcov vysoký. Takýto postup by však znamenal neprimeranú administratívnu záťaž pre prešetrujúce orgány Únie. Je preto vhodné zmeniť a doplniť nariadenie (ES) č. 1225/2009.
            
         
               (3)
            
            
               Okrem toho použitie metódy výberu vzorky podľa článku 17 nariadenia (ES) č. 1225/2009 na účely stanovenia nárokov na trhovohospodárske zaobchádzanie podľa článku 2 ods. 7 písm c) uvedeného nariadenia je v rámci pravidiel Svetovej obchodnej organizácie povolené. Napríklad porota orgánu Svetovej obchodnej organizácie na urovnávanie sporov v spore DS405 Európska únia — antidumpingové opatrenia na určitú obuv z Číny (4) (správa prijatá 22. februára 2012) zistila, že Čína nestanovila, že Únia nekonala v súlade s článkami 2.4 a 6.10.2 antidumpingovej dohody, odsekom 15 písm. a) bodu ii) Protokolu o pristúpení Číny a bodmi 151 e) a f) Správy pracovnej skupiny o pristúpení Číny, tým, že nepreskúmala žiadosti o trhovohospodárske zaobchádzanie spolupracujúcich čínskych vyvážajúcich výrobcov, ktorí nie sú súčasťou vzorky pôvodného prešetrovania.
            
         
               (4)
            
            
               S prihliadnutím na uvedené súvislosti a z dôvodu právnej istoty sa preto považuje za vhodné zaviesť ustanovenie, ktoré objasňuje, že rozhodnutie obmedziť prešetrovanie na primeraný počet výrobcov použitím vzoriek podľa článku 17 nariadenia (ES) č. 1225/2009 sa týka tiež strán, ktoré podliehajú preskúmaniu v súlade s článkom 2 ods. 7 písm. b) a c) uvedeného nariadenia. Zároveň je tiež vhodné objasniť, že prijatie rozhodnutia podľa článku 2 ods. 7 písm. c) uvedeného nariadenia by sa nemalo týkať vyvážajúcich výrobcov, ktorí nie sú súčasťou vzorky, pokiaľ títo výrobcovia nepožiadajú a nezískajú individuálne preskúmanie v súlade s článkom 17 ods. 3 uvedeného nariadenia.
            
         
               (5)
            
            
               Navyše sa považuje za vhodné objasniť, že antidumpingové clo, ktoré sa má uplatniť na dovoz od vývozcov alebo výrobcov, ktorí sa prihlásili v súlade s článkom 17 nariadenia (ES) č. 1225/2009, ale neboli zahrnutí do preskúmania, nesmie prekročiť vážené priemerné dumpingové rozpätie stanovené pre strany vo vzorke, bez ohľadu na to, či bola normálna hodnota stanovená pre tieto strany určená na základe článku 2 ods. 1 až 6 alebo článku 2 ods. 7 písm. a) uvedeného nariadenia.
            
         
               (6)
            
            
               Nakoniec, trojmesačná lehota, v rámci ktorej by sa malo podľa článku 2 ods. 7 písm. c) nariadenia (ES) č. 1225/2009 prijať rozhodnutie, sa ukázala ako nedodržateľná, najmä v konaniach, kde sa použil výber vzorky v súlade s článkom 17 uvedeného nariadenia. Považuje sa preto za vhodné predĺžiť túto lehotu.
            
         
               (7)
            
            
               V záujme právnej istoty a zásady riadnej správy je potrebné zabezpečiť, aby sa zmeny a doplnenia nariadenia (ES) č. 1225/2009 upravené v tomto nariadení uplatnili čo najskôr vo všetkých nových a vo všetkých prebiehajúcich prešetrovaniach.
            
         
               (8)
            
            
               Nariadenie (ES) č. 1225/2009 by sa preto malo zodpovedajúcim spôsobom zmeniť a doplniť,
            
         PRIJALI TOTO NARIADENIE:
   Článok 1
   Nariadenie (ES) č. 1225/2009 sa týmto mení a dopĺňa takto:
   
               1.
            
            
               Článok 2 ods. 7 sa mení a dopĺňa takto:
               
                           a)
                        
                        
                           v predposlednej vete písmena c) sa slová „do troch mesiacov od začatia prešetrovania“ nahrádzajú slovami „obvykle do siedmich mesiacov od začatia prešetrovania, ale v každom prípade nie neskôr ako do ôsmich mesiacov po začatí prešetrovania“;
                        
                     
                           b)
                        
                        
                           dopĺňa sa toto písmeno:
                           
                                       „d)
                                    
                                    
                                       Ak Komisia obmedzila svoje preskúmanie v súlade s článkom 17, prijatie rozhodnutia podľa písmen b) a c) tohto odseku sa obmedzí na strany zahrnuté do preskúmania a na každého výrobcu, ktorý získa individuálne trhovohospodárske zaobchádzanie podľa článku 17 ods. 3.“
                                    
                                 
                     
         
               2.
            
            
               V článku 9 ods. 6 sa prvá veta nahrádza takto:
               „Ak Komisia obmedzila svoje preskúmanie v súlade s článkom 17, každé antidumpingové clo, ktoré sa uplatňuje na dovoz od vývozcov alebo výrobcov, ktorí sa prihlásili v súlade s článkom 17, ale neboli zahrnutí do preskúmania, nesmie prekročiť vážené priemerné dumpingové rozpätie stanovené pre strany vo vzorke, bez ohľadu na to, či bola normálna hodnota pre takéto strany stanovená na základe článku 2 ods. 1 až 6, alebo článku 2 ods. 7 písm. a).“
            
         Článok 2
   Toto nariadenie sa uplatňuje na všetky nové a na všetky prebiehajúce prešetrovania od 15. decembra 2012.
   Článok 3
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Strasburgu 12. decembra 2012
      
         
            Za Európsky parlament
         
         
            predseda
         
         M. SCHULZ
      
      
         
            Za Radu
         
         
            predseda
         
         A. D. MAVROYIANNIS
      
   
   
      (1)  Pozícia Európskeho parlamentu z 25. októbra 2012 (zatiaľ neuverejnená v úradnom vestníku) a rozhodnutie Rady zo 6. decembra 2012.
   
      (2)  Vec C-249/10 P, Brosmann Footwear (HK) a i./Rada, rozsudok z 2. februára 2012.
   
      (3)  Ú. v. EÚ L 343, 22.12.2009, s. 51.
   
      (4)  WTO, správa poroty, WT/DS405/R, 28. októbra 2011.